מרדכי ורדי

הרב מרדכי ורדי (נולד ב-14 בפברואר 1958) הוא רב ויוצר קולנוע וטלוויזיה ישראלי.

שימש כרב היישוב מצפה נטופה וכרב קיבוץ ראש צורים.

היה ראש מגמת תסריטאות וראש בית המדרש בבית הספר לקולנוע מעלה, רב מזמור בית ספר למוזיקה ורב אולפנת אומנויות "הללי" שבגבעת ושינגטון.

ביוגרפיה
למד בישיבה התיכונית בנתניה ובישיבת ההסדר כרם ביבנה שבמסגרתה שירת בחיל שריון בצה"ל. 

היה שותף להקמת ישיבת עטרת כהנים. למד כתשע שנים בישיבת מרכז הרב. 

שימש כר"מ בישיבת ההסדר במעלות וכרב היישוב מצפה נטופה בגליל התחתון. לאחר מכן, היה רב הגרעין התורני "אלישיב" בעיר לוד. עד פברואר 2026 היה רב הקיבוץ ראש צורים, אז החליפו הרב אורי ליפשיץ.

הוא בעל תואר ראשון בחינוך (B.eD) בתורה שבעל פה ממכללת הדרום ברחובות, ובעל תואר שני בקולנוע מאוניברסיטת תל אביב במגמת בימוי והפקה.

בשנת 2010 הקים עם איציק וייס ודניאל זמיר את מזמור בית ספר למוזיקה בקריית החינוך גבעת ושינגטון. בשנת 2014 הקים עם פורת סלומון בית ספר לאמנות בשם "פרדס" ובשנת 2015 היה שותף להקמת האולפנה לאמנויות "הללי", שניהם גם כן בגבעת ושינגטון.

הרב ורדי חבר בארגון רבני צהר. נשוי לפזית ואב לשבעה.

 מעלה - בית הספר לקולנוע ולטלוויזיה 
בעקבות פנייה מצד אנשי בית הספר הדתי לקולנוע מעלה התמנה הרב ורדי לראש בית המדרש של בית הספר בירושלים. במטרה לברר סוגיות העוסקות בקשר בין היצירה האומנותית ליהדות, הוא הקים את "בית המדרש לתורה ויצירה" ומאז עומד בראשו. הוא היה שותף להקמת מגמת התסריטאות במעלה ועמד בראשה עד שנת 2019.

בראיון עמו אמר הרב ורדי כי "יש התעוררות של יצירה ואמנות במגזר הדתי וגם החרדי. במקום שבו יתחברו כישרון ומקצוענות יש הזדמנות גם להתחדשות דתית, וגם ליצירות בעלות עומק רוחני יהודי".

 יצירה 
בשנת תש"ס (2000) ערך עם הרב עמית קולא את אסופת המאמרים "מדרש לוד".

בשנת 2004 ערך ורדי את תוכנית פרשת השבוע של ערוץ 2, "פרשת דרכים", שהופקה בשיתוף בית הספר מעלה.

סרט שיצר במסגרת לימודי הקולנוע שלו, בשם: "התינשאי לי", עוסק בבחור דתי הומוסקסואל המתייעץ עם רבו האם לספר לחברתו על נטייתו. בעקבות הסרט, בפברואר 2009 השתתף ורדי בכנס ארגון חברותא, בו נכח גם הרב יעקב מדן, ראש ישיבת הר עציון. במסגרת לימודיו כתב גם תסריטים לסרטים: "חלאקה", בבימויה של אביגיל שפרבר, ששודר בערוץ הראשון, "שאלת רב", ו"שומר ישראל". בשנת 2012 יצא סרטו הדוקומנטרי "לרדוף אחרי הצל" העוסק בדמותו של הרב שג"ר.

בשנת 2014 ביים והפיק את הסרט התיעודי "אמא לא משוגעת". הסרט מלווה אישה דתייה חברת ראש צורים המתמודדת עם הפרעת אישיות גבולית (borderline personality disorder) ומעגלי החיים שלה במשפחה ובקהילה. הסרט השתתף בפסטיבל דוקאביב ובפסטיבל דרום.

בשנת 2017 ביים והפיק את הסרט התיעודי "השדה". הסרט מלווה יוזמה משותפת של מתנחלים ופלסטינים לפיוס ודו קיום בגוש עציון במהלך גל הטרור של 2015. הסרט השתתף בפסטיבל דוקאביב ובפסטיבל דרום.

בשנת 2020 יצא סרטו התיעודי "חתונה הפוכה" העוסק בהומואים דתיים ולסביות דתיות שהיו נשואים לבני המגדר השני ובהתמודדויות שלהם. הסרט הוקרן בפסטיבל דוקאביב.

בחודש דצמבר 2020 הסתיימו צילומי הסרט העלילתי הארוך "עקרה" שכתב וביים ורדי, בהפקת דרומה הפקות ובסיוע קרן קולנוע גליל. הסרט התחרה במסגרת הסרטים העלילתיים הישראלים בפסטיבל ירושלים לקולנוע 2022.

קישורים חיצוניים


 הרב מרדכי ורדי, באתר בית הספר מעלה

 "פותחים שבוע" - תשס"ד, פרשת חיי שרה, באתר מכון ון ליר 



 לרדוף אחרי הצל סרטו של מרדכי ורדי על הרב שג"ר


ממאמריו

 ואיש את רעת רעהו אל תחשבו בלבבכם, מתוך מקור ראשון
 הגשם כמשל, בתוך: גושפנקה, ,86 תש"ס

הערות שוליים

קטגוריה:בוגרי ישיבת בני עקיבא נתניה
קטגוריה:בוגרי ישיבת כרם ביבנה
קטגוריה:בוגרי ישיבת מרכז הרב
קטגוריה:תסריטאי קולנוע ישראלים
קטגוריה:רבני צהר
קטגוריה:רבני קיבוצים
קטגוריה:גוש עציון: רבנים
קטגוריה:רבני הציונות הדתית
קטגוריה:מצפה נטופה: אישים
קטגוריה:ראש צורים: אישים
קטגוריה:בוגרי אוניברסיטת תל אביב: קולנוע וטלוויזיה
קטגוריה:ישיבת מעלות ושלוחותיה
קטגוריה:ישראלים שנולדו ב-1958